RAPORT AL COMISIEI CĂTRE CONSILIU ȘI PARLAMENTUL EUROPEAN Cel de-al 32-lea raport al Comisiei către Consiliu și Parlamentul European privind activitățile antidumping, antisubvenții și de salvgardare la nivelul UE (2013) /* COM/2015/043 final */





RAPORT AL COMISIEI CĂTRE CONSILIU ȘI PARLAMENTUL EUROPEAN Cel de-al 32-lea raport al Comisiei către Consiliu și Parlamentul European privind activitățile antidumping, antisubvenții și de salvgardare la nivelul UE (2013) Introducere Prezentul raport anual prezintă activitățile antidumping, antisubvenții și de salvgardare la nivelul Uniunii Europene din cursul anului 2013. Acest scurt raport oferă o prezentare generală a evenimentelor importante din cursul anului 2013 și este însoțit, ca și în anii precedenți, de un document de lucru al serviciilor Comisiei mai amănunțit, cu anexe detaliate. Prezentul raport urmează aceeași structură generală cu cea a documentului de lucru, reluând toate subtitlurile acestuia, pentru a facilita trimiterile la informații mai cuprinzătoare. Prezentul raport și documentul de lucru integral sunt disponibile și publicului larg, la adresa de internet http://ec.europa.eu/trade/issues/respectrules/anti_dumping/legis/index_en.htm . 1. Prezentare generală a legislației Anchetele antidumping (AD), antisubvenții (AS) și de salvgardare (SVG) se efectuează pe baza regulamentelor de bază ale Consiliului. Documentul de lucru oferă o prezentare generală a legislației existente. Textele de bază referitoare la antidumping (AD) și la antisubvenții (AS) vor fi denumite în continuare „regulamentul (regulamentele) de bază”. 2. Concepte de bază Titlul 2 din documentul de lucru oferă o prezentare generală a terminologiei și a procedurilor utilizate în cadrul anchetelor privind IPC (instrumentele de protecție comercială). 3. Modernizarea IPC În 2013 au fost realizate progrese importante cu privire la proiectul de modernizare aflat în desfășurare, prin adoptarea de către Comisie a unei propuneri legislative, a unei comunicări și a unui proiect de linii directoare cu privire la patru teme, în aprilie 2013. Exercițiul de modernizare a instrumentelor de protecție comercială (IPC) a fost lansat în octombrie 2011. Având în vedere că mediul comercial mondial s-a schimbat în mod semnificativ în cursul ultimului deceniu, precum și faptul că sistemul de protecție comercială al UE a rămas în mare măsură neschimbat de la încheierea Rundei Uruguay, cu aproape 20 de ani în urmă, a fost identificată necesitatea adaptării IPC la nevoile actuale ale întreprinderilor. Obiectivul proiectului de modernizare aflat în curs de desfășurare este de a îmbunătăți sistemul actual de protecție comercială al UE în beneficiul tuturor părților interesate. Accentul se pune pe găsirea de soluții practice la problemele reale cu care se confruntă producătorii, importatorii, comercianții etc. din Uniune prin utilizarea instrumentelor. Scopul este de a face ca sistemul să fie mai eficient și măsurile mai eficace, fără să se modifice, cu toate acestea, principiile de bază și echilibrul sistemului. După adoptarea sa de către Comisie în aprilie 2013, propunerea legislativă a fost transmisă Consiliului și Parlamentului și urmează procedura legislativă ordinară. 4. Statutul de țară cu economie integral de piață (TEP) În sensul anchetelor antidumping, o țară poate fi considerată ca fiind o economie de piață dacă îndeplinește cinci criterii care sunt descrise în detaliu în documentul de lucru care însoțește prezentul raport. Șase țări au solicitat acordarea statutului de economie integral de piață: China, Vietnam, Armenia, Kazahstan, Mongolia și Belarus. În 2013, Mongolia și Vietnam au furnizat informații suplimentare în sprijinul cererilor lor, ceea ce a permis serviciilor să continue să își actualizeze evaluarea acestor economii. Un raport de evaluare actualizat a fost comunicat autorităților vietnameze în 2013. Raportul bazat pe rezultatele unei reuniuni a grupului de lucru din noiembrie 2012 și pe informațiile primite ulterior a fost finalizat în mai 2013. Raportul a confirmat o evaluare anterioară conform căreia primul criteriu a fost îndeplinit, în timp ce progresele înregistrate în privința celorlalte patru criterii, deși substanțiale, erau încă insuficiente pentru acordarea TEP. Autoritățile vietnameze au furnizat informații actualizate suplimentare la începutul anului 2014. Consultările cu autoritățile din Mongolia au continuat în 2013, permițând serviciilor Comisiei să pregătească o evaluare actualizată (prin care se confirma îndeplinirea unui singur criteriu), care a fost transmisă autorităților din Mongolia la începutul anului 2014. În ceea ce privește China, nu au avut loc consultări pentru acordarea TEP în 2013. Comisia este dispusă, în continuare, să discute progresele suplimentare înregistrate de China în vederea obținerii TEP și speră că autoritățile chineze vor continua să se implice în acest exercițiu și să transmită Comisiei datele necesare pentru analiza efectuată în vederea acordării TEP. În 2010 au fost trimise autorităților din Kazahstan și din Armenia întrebări privind progresele înregistrate în cele două țări în vederea acordării TEP. Cu toate acestea, până la sfârșitul anului 2013, niciuna dintre cele două țări încă nu transmisese Comisiei noi informații. În prima jumătate a anului 2014, ambele țări au prezentat informații pentru a facilita actualizarea evaluărilor lor privind TEP. În ceea ce privește Belarus, toate lucrările la acest dosar au fost sistate încă din 2010 din cauza situației politice din această țară. 5. Activități de informare și comunicare/ Contacte bilaterale 5.1. Întreprinderi mici și mijlocii (IMM-uri) Participarea la anchete de protecție comercială poate crea anumite probleme pentru IMM-uri, având în vedere dimensiunea lor redusă, fragmentarea lor și limitările legate de resurse. În scopul de a ajuta IMM-urile să facă față complexității participării lor la anchetele de protecție comercială, a fost înființat un serviciu de asistență (Helpdesk). În 2013, serviciul de asistență a primit numeroase cereri de informații, toate fiind soluționate rapid. Cererile respective de informații au variat de la întrebări specifice până la întrebări mai generale privind aspecte legate de protecția comercială care se referă atât la elementele procedurale, cât și la conținutul procedurilor. Site-ului internet dedicat IPC subliniază, de asemenea, în mod special rolul IMM-urilor în cadrul procedurilor IPC și oferă sfaturi practice și utile. 5.2. Contacte bilaterale/activități de informare – industrie și țări terțe Explicarea legislației și a practicilor în materie de protecție comercială ale UE reprezintă o parte importantă a activităților serviciilor responsabile cu IPC. În 2013 au avut loc o serie de contacte bilaterale cu mai multe țări terțe, dedicate discutării unor subiecte diferite legate de protecția comercială. Printre aceste țări s-au numărat China, Coreea, Maroc, Mexic, Filipine, Thailanda,Vietnam și Malaysia. . În 2013 au avut loc mai multe reuniuni cu asociații și societăți ale principalelor părților interesate, printre care Business Europe și Eurocommerce. Proiectul de modernizare aflat în curs de desfășurare a fost dezbătut pe larg în cadrul acestor reuniuni. 6. Consilierul-auditor Rolul principal al consilierului-auditor (CA) este de a garanta drepturile la apărare ale părților interesate și, prin urmare, de a contribui la asigurarea faptului că normele sunt aplicate într-un mod obiectiv și transparent în cadrul procedurilor comerciale. Anumite reguli de bază privind drepturile la apărare sunt prevăzute în Carta drepturilor fundamentale a UE, în timp ce norme mai specifice ale părților implicate în procedurile comerciale sunt cuprinse în regulamentele de bază care se ocupă de diferite tipuri de instrumente de protecție comercială, cum ar fi regulamentele privind taxele antidumping, taxele compensatorii, măsurile de salvgardare sau regulamentul privind barierele comerciale. Începând cu luna februarie 2012, rolul și competențele consilierului-auditor din cadrul DG Comerț sunt stabilite în cadrul unui mandat oficial printr-o decizie a președintelui Comisiei Europene privind funcția și termenii de referință ai consilierului-auditor din anumite proceduri comerciale. Astfel, se consolidează angajamentul Comisiei de a garanta un proces echitabil în cadrul procedurilor comerciale, precum și de a îmbunătăți imparțialitatea funcției. Consilierul-auditor este atașat, din motive administrative, pe lângă comisarul responsabil cu politica comercială. Cu toate acestea, el se bucură de independență în exercitarea atribuțiilor sale și nu primește instrucțiuni în îndeplinirea sarcinilor sale. În cursul anului 2013, CA a primit 159 de cereri de intervenție care vizau 30 de proceduri IPC. În total, au fost organizate 42 de audieri cu 188 de părți interesate, dintre care șapte au fost audieri multipartite care au implicat 151 de părți interesate cu interese similare și o audiere în cadrul căreia care au fost confruntate trei părți interesate, cu interese contradictorii. Intervențiile au fost solicitate de către producătorii-exportatori din țări terțe, de către industria din Uniune, precum și de către utilizatori și importatori sau de asociațiile acestora. Cu toate că intervențiile s-au concentrat asupra drepturilor procedurale, ele au avut, în unele cazuri, și un impact asupra rezultatelor concrete ale procedurilor sau au contribuit la schimbările în materie de politici. Principalele probleme care au fost supuse atenției consilierului-auditor în 2013 pot fi grupate în trei categorii: (i) dreptul la informare (ii) dreptul de acces la dosare și (iii) dezacordul cu deciziile, constatările și concluziile. 7. Prezentare generală a anchetelor și măsurilor antidumping, antisubvenții și de salvgardare 7.1. Generalități La sfârșitul anului 2013, în UE erau în vigoare 86 de măsuri AD și 12 măsuri AS. În 2013, 0,29 % din totalul importurilor în UE erau afectate de măsuri AD sau AS. A se reține faptul că detaliile privind aspectele prezentate în continuare pot fi găsite în documentul de lucru care însoțește prezentul raport. Trimiterile la anexele documentului de lucru pot fi găsite lângă titluri. 7.2. Anchete noi (a se vedea anexele A – E și anexa N) În 2013, au fost deschise 9 noi anchete. Au fost instituite taxe provizorii în cadrul a 6 proceduri. 15 cauze s-au încheiat cu instituirea de taxe definitive. 11 anchete s-au încheiat fără să se instituie măsuri. 7.3. Anchete de reexaminare Anchetele de reexaminare continuă să reprezinte o parte majoră a activității serviciilor care se ocupă cu IPC. Tabelul 2 din documentul de lucru conține informații statistice pentru perioada 2009 – 2013. 7.3.1. Reexaminările efectuate în perspectiva expirării măsurilor (a se vedea anexa F) Articolul 11 alineatul (2) și articolul 18 din regulamentele de bază prevăd expirarea măsurilor după cinci ani, cu excepția cazului în care o reexaminare efectuată în perspectiva expirării măsurilor demonstrează că acestea ar trebui menținute în forma lor inițială. În cursul anului 2013, 6 măsuri au expirat automat după încheierea duratei de 5 ani. În cursul anului 2013 au fost deschise 17 anchete de reexaminare în perspectiva expirării măsurilor. 5 reexaminări efectuate în perspectiva expirării măsurilor au fost încheiate cu o confirmare a taxei pentru o perioadă suplimentară de 5 ani. 8 reexaminări efectuate în perspectiva expirării măsurilor s-au încheiat prin încetarea aplicării măsurilor. 7.3.2. Reexaminările intermediare (a se vedea anexa G) Articolul 11 alineatul (3) și articolul 19 din regulamentele de bază prevăd reexaminarea măsurilor în timpul perioadei lor de valabilitate. Reexaminările pot fi limitate la aspectele referitoare la dumping/subvenționare sau prejudiciu. În cursul anului 2013 au fost deschise, în total, 10 reexaminări intermediare. 3 reexaminări intermediare s-au încheiat prin confirmarea sau modificarea taxei. 3 reexaminări intermediare s-au încheiat prin încetarea aplicării măsurilor. 7.3.3. „Alte” reexaminări intermediare (a se vedea anexa H) În cursul anului 2013, au fost deschise 4 „alte” reexaminări, care nu fac obiectul articolelor 11 alineatul (3) sau 19 din regulamentele de bază, în timp ce 3 astfel de reexaminări au fost încheiate în această perioadă. 7.3.4. Reexaminări ale noilor exportatori (a se vedea anexa I) Articolul 11 alineatul (4) și articolul 20 din regulamentele de bază prevăd o reexaminare a unui „nou venit”, respectiv o reexaminare „accelerată”, pentru a stabili o marjă de dumping individuală sau o taxă compensatorie individuală pentru noii exportatori situați în țara exportatoare în cauză care nu au exportat produsul în cursul perioadei de anchetă. Astfel de exportatori trebuie să demonstreze că sunt cu adevărat exportatori noi și că au început efectiv să exporte către UE după perioada de anchetă. Astfel, în cazul lor se poate calcula o taxă individuală, care este de obicei mai mică decât taxa la nivel național. În 2013, au fost deschise 2 reexaminări de exportatori noi și a fost finalizată o reexaminare de acest tip. 7.3.5. Anchete privind absorbția (a se vedea anexa J) În cazurile în care există informații suficiente care să demonstreze că, după perioada anchetei inițiale și înainte sau după instituirea măsurilor, prețurile de export au scăzut sau că nu au existat sau au existat insuficiente schimbări în prețurile de revânzare sau în prețurile ulterioare de vânzare ale produsului importat în UE, o reexaminare privind „absorbția” poate fi deschisă pentru a examina dacă măsura a avut efecte asupra prețurilor menționate anterior. Marjele de dumping pot, ca atare, să fie recalculate, iar taxa poate fi mărită, pentru a se ține cont de aceste prețuri de export scăzute. Posibilitatea reexaminărilor privind „absorbția” este inclusă la articolul 12 și la articolul 19 alineatul (3) din regulamentele de bază. În 2013, nu a fost inițiată sau încheiată nicio reexaminare antiabsorbție. 7.3.6. Anchete privind eludarea (a se vedea anexa K) Posibilitatea de a redeschide anchete în situații în care se aduc dovezi că măsurile sunt eludate este prevăzută la articolele 13 și 23 din regulamentele de bază. În 2013, au fost deschise 3 astfel de anchete. 12 anchete antieludare au fost încheiate cu extinderea măsurilor și 3 s-au finalizat fără extinderea măsurilor. 7.4. Anchete privind salvgardarea (a se vedea anexa L) În 2013 nu au avut loc activități de salvgardare. 8. Aplicarea măsurilor AD/AS 8.1. Monitorizarea măsurilor Activitățile de monitorizare privind măsurile în vigoare s-au concentrat asupra a patru domenii principale: (1) prevenirea fraudei; (2) monitorizarea fluxurilor comerciale și a evoluțiilor pieței; (3) ameliorarea eficacității cu instrumentele corespunzătoare și (4) reacționarea la practicile ilegale. Aceste activități au permis serviciilor responsabile de IPC să asigure, în mod proactiv și în colaborare cu statele membre, aplicarea corespunzătoare a măsurilor de protecție comercială în Uniunea Europeană. 8.2. Monitorizarea angajamentelor (a se vedea anexele M și Q) Monitorizarea angajamentelor face parte din activitățile de asigurare a respectării măsurilor, având în vedere faptul că angajamentele reprezintă o formă a măsurilor AD sau AS. Ele sunt acceptate de Comisie dacă pot elimina efectiv efectele prejudiciabile ale dumpingului sau ale subvenționării. La începutul anului 2013 erau în vigoare 15 angajamente. În cursul anului 2013, au avut loc următoarele schimbări ale portofoliului de angajamente: angajamentele a două societăți au fost retrase, întrucât s-a stabilit că au avut loc unele încălcări. În „cazul panourilor solare”, au fost acceptate oferte de prețuri din partea a 121 de societăți/grupuri de societăți. Astfel, numărul total de angajamente în vigoare la sfârșitul anului 2013 a ajuns la 134. 9. Rambursări Articolul 11 alineatul (8) și articolul 21 alineatul (1) din regulamentele de bază permit importatorilor să solicite rambursarea taxelor colectate relevante în cazul în care se demonstrează că marja de dumping/subvenționare a fost eliminată sau redusă la un nivel inferior celui al taxei în vigoare. În cursul anului 2013, au fost transmise 28 de noi cereri de rambursare. La sfârșitul anului 2013, se aflau în curs de desfășurare 13 anchete care vizau 36 de cereri. În 2013, au fost adoptate 25 de decizii ale Comisiei: 5 decizii de acordare a unei rambursări integrale, 18 decizii de acordare a unor rambursări parțiale și 2 decizii de respingere a cererilor de rambursare. 1 cerere a fost retrasă. 10. Control jurisdicțional: hotărâri ale Curții de Justiție (CdJ)/Tribunalului (T) (a se vedea anexa S) În 2013, Tribunalul și Curtea de Justiție au pronunțat 28 de hotărâri în domeniul măsurilor antidumping sau antisubvenții. 4 dintre hotărârile Curții de Justiție vizau recursuri împotriva hotărârilor Tribunalului. În 2013, au fost prezentate 33 de noi cauze, dintre care 23 în fața Tribunalului și 10 în fața Curții de Justiție. Anexa S la documentul de lucru conține o listă a cauzelor antidumping/antisubvenții prezentate în fața Tribunalului și a Curții de Justiție, care erau încă nesoluționate la sfârșitul anului 2013. 11. Activități în cadrul Organizației Mondiale a Comerțului (OMC) 11.1. Soluționarea litigiilor în domeniile AD, AS și SVG OMC prevede o procedură riguroasă pentru soluționarea litigiilor între membrii OMC în ceea ce privește aplicarea acordurilor OMC. În cursul anului 2013, a fost înființat un grup al OMC ca urmare a unei solicitări adresate de Indonezia către OMC cu privire la măsurile antidumping instituite de Uniunea Europeană cu privire la importurile de alcooli grași și cu privire la anumite aspecte ale anchetei care stau la baza acestor măsuri. Tot în 2013, China a solicitat organizarea unor consultări cu Uniunea Europeană privind procedurile de asigurare a conformității ca urmare a litigiului din cadrul OMC referitor la măsurile antidumping definitive instituite de UE cu privire la anumite elemente de fixare din fier sau oțel originare din China. În decembrie 2013, Argentina a solicitat organizarea unor consultări cu Uniunea Europeană privind măsurile antidumping instituite asupra biomotorinei și, tot în decembrie 2013, Rusia a solicitat organizarea unor consultări cu Uniunea Europeană cu privire la metodologiile de „ajustare a costurilor” utilizate de UE pentru calcularea marjelor de dumping în mai multe anchete antidumping și efectuarea de analize privind, printre altele, importurile din Rusia. 11.2. Alte activități ale OMC Deși în 2013 nu a existat nicio activitate pentru grupul de negociere privind normele, în cursul anului respectiv a fost convocat de două ori grupul tehnic, un subgrup al grupului de negociere. Grupul a dezbătut o serie de chestiuni referitoare la aspectele practice privind efectuarea de anchete antidumping. În paralel cu aceste activități, participarea serviciilor Comisiei la activitatea curentă a comitetelor pentru antidumping, subvenții, măsuri compensatorii și de salvgardare a continuat. Comitetele s-au reunit de două ori în sesiuni ordinare pentru a examina notificările, inclusiv notificarea subvențiilor noi și complete a UE din 2013. În plus, grupul tehnic informal cu privire la antidumping s-a întrunit de mai multe ori în cursul anului 2013. 12. Concluzie Numărul de anchete abordate și finalizate în cursul anului 2013 a fost conform cu media activităților din anii precedenți, unii indicatori fiind peste medie. În comparație cu anul precedent, anul analizat în prezentul raport s-a caracterizat prin trecerea la o intensificare a activităților în ceea ce privește anchetele de reexaminare, mai degrabă decât noi anchete. Având în vedere că procesul este orientat către plângeri, această caracteristică s-a reflectat în tipul (reexaminările sau cazurile noi) și în numărul de plângeri justificate în mod corespunzător care au fost primite în timpul anului. La fel ca în anii anteriori, activitățile s-au axat pe antidumping și antisubvenții, fără acțiuni legate de salvgardare. Exercițiul privind modernizarea instrumentelor de protecție comercială a fost lansat în toamna anului 2011. Pachetul referitor la modernizare care a fost adoptat de Comisie în aprilie 2013 a inclus o comunicare a Comisiei, o propunere legislativă și un proiect de orientări privind anumite aspecte ale anchetelor. Procedura legislativă ordinară este în curs de desfășurare în cadrul Parlamentului European și al Consiliului. Serviciile privind instrumentele de protecție comercială au continuat, de asemenea, să-și îndeplinească rolul de informare prin organizarea de seminarii destinate funcționarilor din țările terțe și au organizat o serie de contacte bilaterale cu industria.